Eugène Delacroix

Ferdinand Victor Eugène Delacroix (franc. Delakrua), zvyčajne Eugène Delacroix (* 26. apríl 1798, Saint-Maurice, Francúzsko – † 13. august 1863, Paríž) bol francúzsky maliar, najvýznamnejší predstaviteľ romantizmu vo francúzskej maľbe. Patrí medzi najvýznamnejšie osobnosti svetového maliarstva 19. storočia.

Eugène Delacroix ilustroval rôzne práce Williama Shakespeara, škótskeho spisovateľa Waltera Scotta a nemeckého spisovateľa a básnika Johanna Wolfganga von Goetha. Známy je tiež jeho „Denník“, v ktorom vyjadroval svoje názory na výtvarné umenie, literatúru a hudbu.

V jeho maliarskom diele nachádzame portréty, obrazy s náboženskými námetmi, scény z histórie alebo literatúry. Občas sa uňho objavujú aj prírodné témy, napríklad kvety alebo krajinky. Najviac ho však preslávil obraz Sloboda vedie ľud na barikády (1830) a slávny portrét Frédérica Chopina (1838).

 Životopis 
Narodil sa v Saint-Maurice-Charenton pri Paríži. V detstve žil v Marseille a v Bordeaux, kde bol Charles Delacroix, manžel jeho matky, rodenej Oeben, Napoleonovým prefektom. Charles-François Delacroix bol tiež ministrom zahraničných vecí a poznal sa s predpokladaným biologickým otcom budúceho maliara Charles-Maurice de Talleyrand-Périgordom, o ktorom sa šepkalo v Paríži, že je otcom maliara. 

Po smrti Charlesa Delacroixa roku 1805 sa Delacroixova matka odsťahovala s deťmi do Paríža. Tam vstúpil Eugène do cisárskeho lýcea, kde bol jedným z najnadanejších žiakov. Koncom roku 1815, keď mu zomrela matka, vstúpil do ateliéru oficiálneho maliara, napodobiteľa maliara Davida, Pierre-Narcisse Guérina, ale Delacroixa viac priťahoval farbistý a bohatý štýl flámskeho maliara Petra-Paula Rubensa a romantický štýl Delacroixovho staršieho spolužiaka Théodora Géricaulta, ktorého práce spadali do začínajúceho romantizmu. Veľmi však obdivoval tiež benátskych majstrov, napríklad Tintoretta či Veroneseho, ktorého striebristú škálu farieb hlboko obdivoval. V roku 1822 vystavil v „Salóne“ svoju „Dantovu bárku“, ktorá vzbudila úškrny, ale i nadšenie, okrem toho toto plátno obdivoval Baron Antoine-Jean Gros, ktorého napoleonské scenérie bitiek uznával Delacroix pre ich pestrý kolorit. Roku 1824 vystavoval Delacroix v „Salóne“ znova, tentokrát obraz „Vraždenie na Chiu“, čo bolo dielo, ktoré manifestovalo romantizmus a tvorilo úplný protiklad k rafaelovskému „Sľubu Ľudovíta XIII.“ od maliarovho rivala, klasicistu Ingresa a spôsobilo nezmieriteľnú roztržku medzi oboma umelcami.

V rokoch 1824 - 1828 Delacroix často pobýval v Anglicku, kde ho uchvátili farby anglických maliarov Constabla a Boningtona. Obdivoval najmä ich jemnú akvarelovú techniku a s jedným z nich, Boningtonom, sa priatelil. Tiež ho zaujal vtedy módny portrétista Thomas Lawrence. Po návrate vystavoval v „Salóne“ obraz „Sardanapalova smrť“, ktorý vyvolal svojím divokým poňatím vzrušenú debatu. Niektorí teoretici, napríklad neskorší prvý prezident republiky Thiers, dokázali Delacroixovu novosť pochopiť. Na druhej strane bol povolaný ministrom pre krásne umenie S. Rochefoucauldom, ktorý mu oznámil, že ak chce mať uznanie vlády, musí maľovať ináč. Ale Delacroix bol rozhodnutý vytrvať vo svojom novom štýle.

V roku 1830 vytvoril obraz „Sloboda vedie ľud na barikády“, ktorým sa prihlásil k revolučným myšlienkam. Delacroix videl v revolúcii odsúdenie spiatočníckej minulosti. V roku 1832 sa vydal na cestu do Afriky, aby spoznal život Orientu, ktorý začal byť rovnako ako Japonsko v Európe populárny. V Afrike nakreslil mnoho vynikajúcich skíc ako inšpiráciu pre budúce obrazy, ktoré dokazujú, akým bol skvelým kresliarom.

Po návrate v roku 1833 ho požiadal jeho dávnejší priateľ Thiers, aby vyzdobil Poslaneckú snemovňu v Paríži. V roku 1834 vystavoval v „Salóne“ obraz „Alžírske ženy“, prvé skvelé maliarske dielo inšpirované pobytom v Afrike, v Maroku. Týmto plátnom ovplyvnil mnoho ďalších maliarov Orientu, ako boli Marillhat alebo Deschamps. V tejto dobe nadviazal hlboké a úprimné priateľstvo s Chopinom a s George Sand. Namaľoval jeho portrét. Súbežne s vtedy novým vynálezom fotografie začal používať ako predlohu pre svoje maľby okrem svojich afrických skíc práve fotografie. V tomto období sa dočkal konečne oficiálnych pôct aj vďaka Svetovej výstave v roku 1855. Uznania sa tu dočkali dve protichodné osobnosti: Delacroix a Ingres.

Eugène Delacroix bol v roku 1857 zvolený do Francúzskeho inštitútu, čomu predchádzalo jeho dlhšie márne usilovanie o túto poctu.

V roku 1846 dokončil Bibliotéku v Luxemburskom paláci, v roku 1849 pracoval na výzdobe „Apollónovej galérie“ v Louvri a v rokoch 1853-1861 pracoval na freskách v kostole Saint Sulpice v Paríži. 

Zomrel 13. augusta 1863 v Paríži. Jeho odkaz rozvinuli neskôr Cézanne, Renoir, Van Gogh a Picasso.

 Dielo 

 Vlastný portrét v kostýme Hamleta 1821
 Dantova bárka 1822
 Vraždenie na Chiu 1824
 Smrť Sardanapalova 1827-1828
 Sloboda vedie ľud na barikády 1830
 Alžírske ženy vo svojom apartmá 1834
 Autoportrét 1837
 Bitka pri Taillebourgu 1837
 Boj džaura a pašu 1838
 Ukrižovanie 1835
 Epileptici v Tangeri 1838
 Židovská nevesta 1839

 Dobytie Konstantinopolu križiakmi 1840
 Stroskotanie Dona Juana 1840
 Ježiš na jazere Nazaretskom 1853
 Víťazný Apollo, freska 1849
 Smrť Senecu 1844
 Milosrdný Samaritán 1851
 Ženy nad mŕtvym sv. Štefanom 1853
 Olinde a Sofronie na hranici 1856
 Lov na levy 1855
 Únos Rebekky 1858
 Zápasiace arabské kone 1860
 Medea 1862

 Galéria 

 Iné projekty 

 Externé odkazy 
 Biografia
 Múzeum René D. na webe Louvru 

 Zdroj 


Kategória:Francúzski maliari 
Kategória:Maliari romantizmu
Kategória:Osobnosti na francúzskych bankovkách
Kategória:Osobnosti pochované na Père-Lachaise
Kategória:Absolventi École nationale supérieure des beaux-arts
Kategória:Členovia Académie des beaux-arts